Oshikalimo
© 2014 Watch Tower Bible and Tract Society of Pennsylvania
Oupyakadi oo u li mounyuni aushe 3
Kalunga oha tale ko ngahelipi okushila omakaya? 4
Eenghundafana nomuneumbo — Eendombwedi daJehova oda itavela ngoo muJesus? 7
Ootatekulululwa ove na ngoo eteelelo lasha? 10
Natu hopaeneneni eitavelo lavo — Okwa dula okulididimikila oluhodi linene 12
Omapulo opaMbibeli a nyamukulwa 16
OMAPULO OO HAA PULWA LUHAPU KOMBINGA YEENDOMBWEDI DAJEHOVA — Mbela omwa itavela kutya onye mu li melongelokalunga lashili?
(Tala opo pa shangwa KOMBINGA YETU > OMAPULO OO HAA PULWA LUHAPU >EITAVELO LETU)
OSHIPALANYOLE SHOKOMBADA | ETALEKO LAKALUNGA LI NA SHA NOKUSHILA OMAKAYA
Okushila omakaya onghee ngoo taku twikile nokudipaa ovanhu.
Okwa twaalela eemwenyo dovanhu 100 000 000 momukokomoko womido efele da pita.
Momudo keshe ohaku twaalele eemwenyo dovanhu 6 000 000 lwaapo.
Ohaku dipaa omunhu umwe meesekonde hamano keshe lwaapo.
Kape na osho tashi ulike kutya onghalo ya tya ngaha otai ka xwepopala.
Omapangelo otaa tengeneke kutya ngeenge onghalo ya tya ngaho otai twikile, mo 2030, omuvalu wovanhu ovo hava fi momudo keshe komakaya otau ka londa neenghono u dule 8 000 000. Otava tengeneke yo kutya okushila omakaya otaku ka twaalela eemwenyo dovanhu 1 000 000 000 pexulilo lefelemido 21.
Ovo hava shili omakaya havo ashike hava ningi oihakanwa yao. Omwa kwatelwa yo oilyo yomaukwaneumbo oyo hai fyaala po tai mono oixuna pamaliudo, pashimaliwa nosho yo ovanhu 600 000 ovo ihava shili omakaya hava fi omudo keshe omolwokufudila mo omwifi womakaya okudja kwaavo hava shili omakaya. Osho osha ninga omutengi ku keshe umwe molwaashi osha ningifa ouhaku u kale u na ondilo.
Mepingafano nomikifi odo eendokotola hadi kala tadi kondjo opo di di monene epango, ekandulepo loupyakadi ou oli shiivike nawa. Omundokotola Margaret Chan, omuwilikindjai wEhangano lOukalinawa mOunyuni, okwa ti: “Oupyakadi womakaya ohau etwa kovanhu filufilu, notau dulu okukelelwa ngeenge omapangelo novakwashiwana ova ningi eenghendabala da mana mo.”
Oilongo mounyuni oya kala nokukondjifa oupyakadi oo wa kuma oukolele wovanhu neenghono. Ngaashi muAuguste 2012, oilongo 175 lwaapo oya li ya udafana opo i kelele elongifo lomakaya.* Ndele nande ongaho, ope na eenghono dinene tadi xwaxwameke odo itadi dulu okukelelwa. Omudo keshe, eefabulika domakaya ohadi longifa eedola omabiliyona mokuninga omashiivifo opaipindi opo di nane ovalandi, unene tuu ovakainhu nosho yo ovanyasha ovo ve li moilongo oyo opo tai putuka. Molwaashi omakaya ohaa piki ovanhu, oshi li shidjuu kovanhu emiliyona limwe ovo va pikwa nale oku a efa po. Efyo otali ka londa pombada neenghono moule womido 40 tadi shikula ko, okuninga shapo ovo hava shili omakaya tave a efa.
Omashiivifo nokupikwa komakaya okwa twala ovanhu vahapu momwiyo oo tava diladila ngeno okudja mo muo. Naoko naye okwa li monghalo ya tya ngaho. Okwa hovela okushila omakaya fimbo a li mepupi lokamukondapweyu. Okwa kala ha hopaenene onghedindjikilile oyo hai ulikwa moikundaneki nokwa kala e udite a putuka. Nonande ovadali vaye aveshe ova fya moipafi yaye komukifi wokankela yokomapunga, okwa twikila okushila omakaya, nokuli nofimbo a li ta tekula ovanakadona vavali. Okwa ti: “Onda kala nokulipula shi na sha nokukwatwa kokankela yokomapunga nosho yo noukolele wounona vange, ashike kanda li natango nda efa po okushila omakaya. Okwa li handi diladila kutya kandi na fiku nandi ke a efe po.”
Ashike, paife okwa efa po okushila omakaya. Okwa mona etwomukumo olo le mu kwafela a efe po onghedindjikilile yaye yokushila omakaya olo la dja kodjo ya faafana naayo ya kwafela ovanhu omamiliyona va dje moupika wokushila omakaya. Odjo oyo oilipi? Oto indilwa u i leshe.
^ okat. 11 Eenghatu oda li da kwatela mo okuhonga ovanhu shi na sha noshiponga shokushila omakaya, okwiindika eefabulika dokulandifa omakaya, okulondeka oishoshela nokutota po eeprograma dokukwafela ovanhu va efe po okushila omakaya.
OSHIPALANYOLE SHOKOMBADA | ETALEKO LAKALUNGA LI NA SHA NOKUSHILA OMAKAYA
Naoko oo a tumbulwa moshitukulwa sha tetekela okwa popya kombinga yanghee a dula okweefa po okushila omakaya a ti, “Onda dula ashike okulundulula onghalamwenyo yange eshi nde lihonga oshili kombinga yomaukwatya aKalunga nelalakano laye.” Osho e lihonga otashi hangwa mOmbibeli. Nonande Ombibeli inai popya kombinga yomakaya, otai tu kwafele tu ude ko nghee Kalunga ha tale ko okushila omakaya.* Eshiivo olo ola kwafela vahapu va dule okumona eenghono odo va pumbwa opo va kondjife ile va efe po onghedindjikilile oyo. (2 Timoteus 3:16, 17) Natu ka taleni koilanduliko itatu iyahameka oyo i shiivike nawa hai etwa kokushila omakaya nokutala osho Ombibeli tai ti.
Omakaya okwa longelwa oshinima osho hashi piki ovanhu neenghono hashi ifanwa onikotine. Onikotine ohai ningifa omunhu a kale a fa a nhuka po ile a kale a polimana. Okushila omakaya ohaku twala onikotine kouluvi meendelelo oshikando keshe to shili omakaya. Molwaashi oshikando keshe omunhu ta shili kekaya ota tula onikotine molutu laye, osha yela kutya omunhu oo ha mane okapakete mefiku oha tula molutu laye onikotine lwoikando 200, nokungaho oha tula molutu laye oshingangamifi osho shihapu shi dulife ikwao. Okutula mo oshingangamifi shonikotine shi fike opo lwoikando ohashi piki omunhu. Ngeenge a pikwa, oha kala a halelela onikotine noiha wanifa.
“Onye ovapiya vaau tamu dulika kuye.” — Ovaroma 6:16
Oto dulu ngoo shili okudulika kuKalunga ngeenge owa pikwa komakaya?
Ombibeli otai tu kwafele tu kale tu na etaleko loinima li li mondjila eshi ya ti: ‘Kamu shi shii, kutya ngeenge nye tamu liyandje komunhu mu ninge ovapiya vaye vokudulika kuye, onye ovapiya vaau tamu dulika kuye?’ (Ovaroma 6:16) Ngeenge omadiladilo neenghatu daumwe oda kwatwa ko kokukala a hala omakaya, diva ota ka ninga omupika wonghedindjikilile oyo ii. Kakele kaasho, Kalunga, oo edina laye Jehova, okwa hala tu kale twa manguluka, ndele ha koinima ashike oyo tai tu ehameke palutu ndele nokoinima oyo tai nyono po oupamhepo wetu, sha hala kutya oikala yetu yopamadiladilo. (Epsalme 83:18, NW; 2 Ovakorinto 7:1) Eshi omunhu ta kulike olupandu laye nokufimaneka Jehova, oha mono kutya Jehova okwa teelela a pewe osho sha denga mbada ashike ita dulu okuyandja osho shiwa kuKalunga ngeenge pomhito opo tuu opo ota twikile nonghedindjikilile inai koshoka. Osho ohashi kwafele omunhu a kondjife omahalo oo a nyika oshiponga.
Olaf, oo ha kala moNdowishi okwa hovela okushila omakaya eshi a li e na omido 12 nokwa li a manguluka ko moule womido 16 odo a kala a pikwa komakaya. Olaf okwa li ta diladila kutya itashi ka kala sha nyika oshiponga okushila okashekeleta. Ashike konima yomido okwa ka kala a pikwa neenghono. Okwa ti: “Omafimbo amwe ngeenge nda mane po oushekeleta, ohandi ongele omafina aeshe omakaya oo handi tula mokayaxa komute nokufenga omakaya kumwe opo nee handi a tonyene moshifokundaneki sha kulupa a ninge vali ekaya. Ndele ngeenge handi shi diladila paife, oshififa ohoni neenghono.” Ongahelipi a li a dula okufinda onghedindjikilile ii yokushila omakaya? Okwa ti: “Oshimina sha fimanenena okukala nda halelela okuhafifa Jehova. Ohole yaJehova yokuhola ovanhu neteelelo olo e tu pa ola pameka nge ndi dule okweefa po onghedindjikilile ii oyo nopehe na okudiladila kuyo.”
Embo ledina The Tobacco Atlas ola ti: ‘Okushila oushekeleta okwa kolekwa paunongononi kutya ohaku yahameke konyala oitukulwa aishe yolutu yomeni nohaku hapupalifa omikifi nefyo.’ Okwa didilikwa yo kutya ohaku etifa omikifi odo dihe na olutapo ngaashi okankela, oudu womutima nouyahame wokomapunga. Ashike ngaashi sha popiwa kEhangano lOukalinawa mOunyuni (WHO), okushila omakaya oha kweetifa unene yo efyo olo hali etwa komikifi odo hadi tandavele, ngaashi o-TB.
“Hola Omwene Kalunga koye nomutima woye aushe nomwenyo woye aushe neendunge doye adishe.” — Mateus 22:37
Mbela oto ulike ngoo kutya ou hole nowa fimaneka Kalunga ngeenge oho longifa nai olutu loye olo e ku pa mokulinyateka neenghedi inadi koshoka?
Jehova Kalunga ohe tu hongo okupitila mEendjovo daye, Ombibeli, tu kale tu na etaleko liwa li na sha nomwenyo, omalutu nosho yo oukwatya wetu wokudiladila. Omona waye, Jesus, okwa li e shi yelifa eshi a ti: “Hola Omwene Kalunga koye nomutima woye aushe nomwenyo woye aushe neendunge doye adishe.” (Mateus 22:37) Nopehe na omalimbililo, Kalunga okwa hala tu longife nawa onghalamwenyo yetu, omalutu etu nokuungaunga nao nefimaneko. Eshi hatu lihongo kombinga yaJehova nomaudaneko aye, ohatu kala twa hokwa notwa lenga ashishe osho e tu ningila. Osho oshi na oku tu linyengifa tu manguluke ko kukeshe osho tashi nyateke omalutu etu.
Jayavanth, ondokotola moIndia, oo a shila omakaya omido 38, okwa ti: “Onde lihonga moifokundaneki yopaunamiti kutya osha nyika oshiponga okushila omakaya. Onda li ndi shii kutya osha puka, nonda kala handi pe ovanaudu vange omayele va efe po onghedindjikilile oyo ii. Ndele ame mwene kanda li nda dula oku a efa po nonande onda hetekela oikando itano ile ihamano.” Oshike sha li she mu kwafela xuuninwa a efe po okushila omakaya? Okwa ti: “Onde a efa po ashike eshi nda hovela okukonakona Ombibeli.” Okukala nda halelela okuhafifa Jehova okwe linyengifa nge ndi efe po onghedindjikilile oyo nopehe na okwoongaonga.”
Omwifi womakaya oo wa fudwa mo naao hau di kekaya la tema ou na oudiyo. Okufudila mo omwifi oo ohaku eta okankela nomikifi dikwao, nomudo keshe ohaku twaalele eemwenyo dovanhu ovo ihava shili omakaya 600 000, unene tuu ovakainhu nounona. Ehangano lOukalinawa mOunyuni ola ti: “Kape na naanaa onhele ya amenwa yaavo ihava shili omakaya tava dulu okukala nopehe na okufudila mo omwifi.”
“Hola omukweni ngaashi ove u lihole mwene.” — Mateus 22:39
Mbela ou hole ngoo shili ovanhu ovo ve li momudingonoko noukwaneumbo weni ngeenge oho va tula moshiponga shomwifi womakaya?
Okutala kwaasho Jesus a popya, okuhola ovanhu vakwetu, omaukwaneumbo etu, ookaume ketu naavo ve tu dingilila osho oshipango oshitivali sha landula shohole yokuhola Kalunga. Okwa ti: “Hola omukweni ngaashi ove u lihole mwene.” (Mateus 22:39) Ngeenge ohatu lalakanene onghedindjikilile ii oyo tai yahameke ovo ve li popepi nafye, itatu ulike kutya otu hole ovanhu vakwetu. Ohole yashili otai ke tu linyengifa tu kale metwokumwe nelondwelo lOmbibeli olo tali ti: “Inapa kala ou ta kongo ouwa waye mwene, ndelenee keshe na konge ouwa wamukwao.” — 1 Ovakorinto 10:24.
Armen, oo ha kala moArmenia, okwa ti: “Molwaashi oukwaneumbo wetu owa li wa kumwa kuo, owa li wa indila nge opo ndi efe po okushila omakaya. Ashike kanda li nda hala okudimina kutya otaku dulu oku va etela oilanduliko ii.” Okwa popya osho sha lundulula etaleko laye a ti: “Eshiivo lange lOmbibeli nohole yokuhola Jehova oya kwafela nge ndi efe po okushila omakaya nokudimina kutya okwa li sha nyika oshiponga, hakwaame andike ndele nokwaavo yo ve li popepi naame.”
Eshiivo lOmbibeli ola kwafela Olaf, Jayavanth naArmen va manguluke ko konghedindjikilile oyo ii ya li tai va yahameke nosho yo vamwe. Eshi va pondola hamolwaashi ashike ve shii kutya okushila omakaya okwa nyika oshiponga, ndele omolwaashi ve lihonga okukala ve hole Jehova nokukala va halelela oku mu hafifa. Onghandangala ya fimana yohole oya divilikwa mu 1 Johannes 5:3, taku ti: “Osheshi ohole yokuhola Kalunga oyo tuu ei nokutya, tu diinine oipango yaye. Noipango yaye kai fi idjuu.” Oshoshili kutya okushikula omifikamhango dOmbibeli itashi ka kala alushe shipu, ashike omunhu ngeenge okwe linyengifwa neenghono kohole yokuhola Kalunga, itashi ka kala shidjuu.
Kunena Jehova Kalunga ota kwafele ovanhu omamiliyona opo va manguluke ile va dje moupika wokupikwa komakaya, okupitila moshikonga shokuhonga ovanhu mounyuni aushe. (1 Timoteus 2:3, 4) Mafiku Jehova ota ka hanauna po ovanangeshefa ovanalwisho vonghalelo yoinima ovo hava tula ovanhu omamiliyona moupika wokushila omakaya te shi ningi okupitila mOuhamba waye, epangelo laye lomeulu olo li li meke lOmona waye, Jesus Kristus. Ota ka hanauna po oupyakadi wokushila omakaya fiyo alushe nota ka twala ovanhu ovaduliki mewaneneno. — Jesaja 33:24; Ehololo 19:11, 15.
Ngeenge oto kondjo nokweefa po okushila omakaya, ino sholola. Naave oto dulu okumona etwomukumo olo wa pumbwa opo u pondole, mokulihonga okuhola Jehova nokutambula ko etaleko laye li na sha nokushila omakaya. Eendombwedi daJehova otadi ka kala da hafa oku ku kwafela, u lihonge nokutula moilonga omafinamhango Ombibeli. Shilipalekwa kutya ngeenge owa hala ekwafo laJehova u manguluke moupika womakaya, ote ke ku pa eenghono odo wa pumbwa. — Ovafilippi 4:13.
^ okat. 3 Okushila omakaya oko taku popiwa apa okwa yukifwa kokufudila mo omwifi womakaya odikilila okudja koushekeleta, komakaya ofakata nokombiya yomakaya. Ashike, omafinamhango oo a tumbulwa otaa dulu yo okuyukifwa kokutaafina omakaya, kokufenya ile kokulongifa oushekeleta vopaelektronika ovo ve na onikotine noingangamifi ikwao.
EENGHUNDAFANA NOMUNEUMBO
Eenghundafana tadi landula otadi ulike kunghee Eendombwedi daJehova hadi kundafana navamwe. Natu tye nee ngeno Ondombwedi yedina Anthony otai kundafana nomuneumbo wedina Tim.
Anthony: Wa lele po, Tim. Onda hafa eshi twa shakena vali.
Tim: Naame onda hafa eshi nde ku mona.
Anthony: Onde ku etela oifo ipe Oshungonangelo no-Awake! Onde lineekela oto ka hafela filufilu oitukulwa oyo i li moifo ei.
Tim: Tangi unene. Onda hafa nokuli eshi we uya nena molwaashi ope na oshinima shonhumba nda hala ndi ku pule.
Anthony: Okombinga yashike?
Tim: Efiku limwe onda li handi popi nomunailonga mukwetu. Onde mu lombwela kombinga yoishangomwa oyo wa pele nge nanghee i hokwifa. Ashike okwa ti inandi i lesha molwaashi Eendombwedi daJehova inadi itavela muJesus. Mbela osho oshoshili? Onde mu lombwela kutya ohandi uya ndi ku pule eshi to uya okutalela nge po.
Anthony: Onda hafa unene eshi wa pula nge. Owa ninga nawa nokuli eshi wa pula odikilila umwe womEendombwedi daJehova ponhele yokupula umwe e lili. Kakele kaasho, kape na onghedi imwe iwa to dulu okumona osho omunhu a itavela ponhele yoku mu pula yemwene.
Tim: Naame osho nda diladila ngaho.
Anthony: Oshili oyo yo kutya, Eendombwedi daJehova oda itavela filufilu muJesus. Otwa itavela yo kutya osha fimana okukala neitavelo tali longo muJesus opo tu ka xupifwe.
Tim: Naame osho nda diladila, ndele eshi omunailonga mukwetu a ti inamu itavela muJesus, osha li sha limbililika nge. Ondi wete kutya inatu kundafana naanaa nale kombinga yoshinima osho.
Anthony: Nandi ku ulikile eevelishe dimwe mOmbibeli odo tadi divilike kutya osha fimana okukala neitavelo tali longo muJesus. Eendombwedi daJehova luhapu ohadi longifa eevelishe odo eshi tadi udifile ovanhu.
Tim: Eewa.
Anthony: Oshiwa okuhovela neendjovo daJesus mwene odo tadi hangwa muJohannes 14:6. Eendjovo odo odi li oshitukulwa sheenghundafana daJesus odo a li a ninga naumwe womovayapostoli vaye. Otadi ti: “Jesus okwe mu nyamukula: Aame ondjila noshili nomwenyo; kape na ou te uya kuTate, ngenge hamuame ta pitile.” Okutala kovelishe oyo, onghedi imwe aike ilipi hatu dulu okuuya kuTate?
Tim: Okupitila muJesus.
Anthony: Osho naanaa. Eendombwedi daJehova osho naanaa da itavela ngaho filufilu. Nandi ku pule: Ngeenge tashi uya kombinga yoiteelelwa yaKalunga oyo u shi, ngeenge omunhu ta ilikana, omailikano aye oku na okupitila medina lalyelye?
Tim: Omedina laJesus.
Anthony: Ou li mondjila. Nomolwaasho omailikano aeshe oo handi ilikana handi ti medina laJesus. Eendombwedi daJehova adishe osho naanaa hadi ilikana ngaho.
Tim: Hambaa.
Anthony: Ohatu dulu vali okutala omushangwa u li muJohannes 3:16. Ovelishe yOmbibeli oyo oya fimanenena nomolwaasho ya ifanwa Evangeli linini. Ngeno ngeenge owa kufa ashishe osho sha shangwa shi na sha nonghalamwenyo yaJesus yokombada yedu nosho yo oukalele waye, noku shi popya pauxupi omushangwa oo otau wanifa po ediladilo alishe. Pamwe oto dulu okuulesha.
Tim: Eewa. Otau ti: “Osheshi osho Kalunga a kala e hole ounyuni, Oye a yandja Omona waye Ewifa, opo keshe ou te mu itavele a ha kane, ndelenee a kale e nomwenyo waalushe.”
Anthony: Tangi unene. Ovelishe oyo mbela ou i shii nale?
Tim: Heeno, Ohandi i udu lwoikando, naluhapu ohandi i mono ya shangwa komadidiliko nokoipelende yokutulika omafano.
Anthony: Ovelishe oyo oi shiivike keshe pamwe. I tala noukeka nokudidilika osho Jesus a ti. Okwa ti ohole yaKalunga oye shi ningifa tashi shiiva opo ovanhu va dule oku ka hafela omwenyo waalushe. Ndele ongeenge ashike twa ningi shike?
Tim: Ongeenge tu na eitavelo.
Anthony: Osho naanaa. Oku shi popya kondadalunde, otu na okwiitavela mOmona ewifa aeke, Jesus Kristus. Onghee hano, okwiitavela muJesus okwa yeululila ovanhu ondjila oyo tai twala komwenyo waalushe, naasho osha yelifwa nawa pepandja 2 loshifo eshi nde ku etela. Shi na sha nelalakano lOshungonangelo, oya ti kutya mokati koinima ikwao, oshifo eshi “ohashi ladipike ovanhu va kale ve na eitavelo muJesus Kristus, oo e tu fila opo tu dule oku ka mona omwenyo waalushe nota pangele paife e li Ohamba yOuhamba waKalunga.”
Tim: Oshili nawa. Oifo yeni nayo mboli otai ulike kutya Eendombwedi daJehova oda itavela muJesus.
Anthony: Osho naanaa.
Tim: Ndele omolwashike ovanhu hava ti inamu itavela muJesus?
Anthony: Ope na omatomheno mahapu kutya omolwashike ovanhu hava ti ngaho. Peemhito dimwe, ovanhu ohava ti ngaho molwaashi hava udu ovanhu tave shi popi. Ile tashi dulika va hongwa eudeko la puka la tya ngaho kovawiliki vomalongelokalunga avo.
Tim: Ame ohandi diladila kutya kashiimba ovanhu ohava ti inamu itavela muJesus molwaashi ohamu liifana Eendombwedi daJehova, ndele haEendombwedi daJesus.
Anthony: Osho otashi dulu yo okukala etomheno limwe.
Tim: Omolwashike hamu popi unene kombinga yaJehova?
Anthony: Shimwe vali, otwa itavela kutya osha fimana okulongifa edina laKalunga, Jehova, ngaashi Omona waye, Jesus a li a ninga. Tala osho Jesus a popya eshi a li ta ilikana kuXe. Otashi hangwa muJohannes 17:26. Mbela oto dulu okulesha ovelishe oyo?
Tim: Heeno. “Ndelenee Ame nde va shiivifa edina loye, ndele ohandi ke li shiivifa natango, opo ohole ei wa kala u hole nge nayo, i kale muvo naame ndi kale muvo.”
Anthony: Tangi unene. Didilika kutya Jesus okwa ti okwa shiivifa edina laKalunga. Mbela ou shii kutya omolwashike a ningila ngaho?
Tim: Hmm. Kandi na naanaa oushili.
Osha fimana okukala neitavelo tali longo muJesus opo tu ka xupifwe
Anthony: Eewa, ohatu dulu okutala vali komushangwa mukwao oo tau tu pe ouyelele mwaasho. Omushangwa oo Oilonga 2:21. Otau ti: “keshe tuu ou ta ifana edina lOmwene ota ka xupifwa.” Paife ondi wete oto ka dimina kutya ngeenge okwiifana edina laJehova oshi li oshiteelelwa shoku ka xupifwa, nopehe na omalimbililo, Jesus okwa li e shii oshiteelelwa osho.
Tim: Osho naanaa.
Anthony: Onghee hano, okuxupifwa kwovahongwa vaJesus oku li etomheno limwe kutya omolwashike sha fimana kuye opo va shiive nokulongifa edina laKalunga. Naalo olo etomheno limwe la fimana kutya omolwashike hatu popi kombinga yaJehova unene. Otwa itavela kutya osha fimana okushiivifa edina laKalunga nokukwafela ovanhu va ifane edina olo.
Tim: Nonande ovanhu kave shii edina laKalunga ile ihave li longifa odikilila, ove shii kutya otava popi kombinga yalyelye, ngeenge tava popi Kalunga.
Anthony: Otashi dulika shi kale shoshili. Nonande ongaho eshi Kalunga e tu lombwela edina laye, okwe shi ningifa shipu kufye opo tu dule okweehena popepi naye.
Tim: Osho osha hala okutya ngahelipi?
Anthony: Shi diladila monghedi ei: Inatu pumbwa okushiiva edina laMoses. Ndele ohatu dulu oku mu shiiva e li omulumenhu oo a tukula Efuta Litilyana pokati ile omulumenhu oo a pewa Oipango Omulongo. Sha faafana, omolwashike tu na okushiiva edina laNoa? Ohatu dulu okumu shiiva e li omulumenhu oo a tunga ongulu yomomeva nokwa xupifa oukwaneumbo waye noinamwenyo. Nokuli, naJesus Kristus, otashi dulika ashike ngeno a shiivika e li omunhu oo a dja meulu nokwa fila omatimba etu. Hasho mbela?
Tim: Osho naanaa.
Anthony: Ashike Kalunga okwa shilipaleka kutya otwa shiiva omadina oohandimwe ovo. Okushiiva omadina avo okwa ningifa omahokololo avo a kale taa tisha filufilu kufye. Nonande inatu mona komudidi Moses, Noa ile Jesus, okushiiva ashike omadina avo okwa ningifa ovalumenhu ovo va kale volela kufye.
Tim: Inandi shi diladila nale monghedi oyo, ashike otashi ti sha lela!
Anthony: Naalo olo etomheno likwao vali kutya omolwashike Eendombwedi daJehova hadi longifa unene edina laKalunga. Otwa hala okukwafela ovanhu va pameke eitavelo lavo muJehova Kalunga nokukale omunhu wolela kuvo oo tava dulu okweehena popepi naye. Pefimbo opo tuu opo, ohatu divilike neenghono onghandangala oyo Jesus ta dana i na sha nokuxupifwa kwetu. Ohatu dulu okulesha omushangwa vali umwe oo tau yelifa nawa shi na sha naasho.
Tim: Eewa.
Anthony: Pehovelo otwa lesha Johannes 14:6. Dimbuluka kutya Jesus okwa ti: “Aame ondjila noshili nomwenyo.” Natu tale vali keevelishe dimwe odo da tetekela nokudidilika eendjovo daye odo tadi hangwa muJohannes 14:1. Oto dulu mbela okulesha osho Jesus a popya moshitukulwa shaxuuninwa shovelishe oyo?
Tim: Heeno. Otai ti: “Itaveleni Kalunga nye mu itavele nge yo.”
Anthony: Tangi unene. Mbela osho osha hala kutya ngeenge otwa itavela muJesus itatu dulu okukala twa itavela muJehova?
Tim: Ahowe. Jesus okwa ti aveshe otwe va pumbwa.
Anthony: Ou li mondjila. Ondi shi shii kutya oto ka dimina kutya inashi wana okupopya ashike kutya otu na eitavelo muKalunga nomuJesus. Onghalamwenyo yetu oi na okukala monghedi oyo tai ulike kutya otu na eitavelo shili.
Tim: Heeno, osho lela.
Anthony: Ndele ongahelipi omunhu ta dulu okuulika kutya okwa itavela shili muKalunga nomuJesus? Pamwe ohatu dulu okukundafana epulo olo moshikando tashi uya.*
Tim: Oshi li nawa.
Mbela ou na oshikundafanwa shonhumba shopaMbibeli osho ho lipula nasho? Mbela oho kala wa limbililwa shi na sha neitavelo ile oilonga yopalongelokalunga yEendombwedi daJehova? Ngeenge osho, ino ongaonga okupula umwe womEendombwedi daJehova. Ota ka kala a hafa okukundafana naave oshinima osho.
^ okat. 60 Opo u mone ouyelele muhapu, tala etukulwa 12 lembo Ombibeli otai hongo lela shike?, la nyanyangidwa kEendombwedi daJehova. Otali hangwa yo ko-jw.org/kj.
OMAFIMBO opo a di ko, moshifokundaneki shedina The Chosun Ilbo, shokuKorea, omwa li mwa pita oshipalanyole shihokwifa. Osha li shi na epulo tali ti: “‘Shim Cheong omunamutima muwa, oo a li ehe shii sha kombinga yaJesus, mbela okwa ya koheli?’”
Oshipalanyole osha li tashi pendula ohokwe molwaashi Shim Cheong omukainhu omunahole oo e li membo lOvakorea lomahepu oo a li a yamba po omwenyo waye opo a yambidide xe oo a li omupofi. Oule womido, okwa kala ha pandulwa neenghono. Kakele kaasho, Shim Cheong, okwa ka talika ko moKorea e li okakadona oko ke li oshihopaenenwa shiwa shoudiinini.
Kovanhu vahapu, ediladilo olo kutya omunhu ota ka handukilwa momundilo woheli molwaashi ashike ina shashwa osho otashi monika shihe li pauyuki noshi nyemateka. Kakele kaasho, ehokololo ola li la ningwa nale manga etumwalaka li na sha naKristus inali udifwa momukunda wavo.
Oshitukulwa osha li sha kwatela mo omapulapulo nomuwiliki welongelokalunga. Okwa li a pulwa ngeenge oonakufya aveshe ovo va fya inava mona omhito yokulihonga kombinga yaJesus ova handukilwa momundilo woheli. Okwa ti: “Katu shi shii. Ohatu diladila ashike kutya Kalunga oku na okukala a ninga po elongekido li na sha novanhu va tya ngaho.”
Embo o-The New Catholic Encyclopedia ola ti: “Eshasho ola fimana opo omunhu a ka xupifwe. Ngaashi Kristus eshi popya, omunhu ngeenge ina dalululwa komeva nokOmhepo iyapuki, ita dulu okuya mOuhamba waKalunga. (Jn 3.5)” Omolwetomheno olo, vamwe ova itavela kutya ovo va fya inava shashwa ova ekelwa momundilo woheli ile tava mono oixuna monghedi yonhumba konima yefyo.
Kakele kaasho, vahapu okwa li ve shi tala ko kutya eitavelo la tya ngaho kali li pandunge. Ovanhu omamiliyona ova fya inava shiiva Ombibeli. Mbela navo otava ka xwikwa momundilo waalushe? Ombibeli otai ti ngahelipi shi na sha naasho?
Ombibeli oya ulika sha yela kutya Kalunga ita ka handukila ovanhu ovo va li ko nale vehe shii oiteelelwa yaye. MOilonga 17:30, Ombibeli otai ti: “Kalunga okwe lididimikila omafimbo enya [okuhashiiva].” Ombibeli oi na eteelelo lilipi li na sha noonakufya ovo va fya inava mona omhito yokulihonga kombinga yaKalunga?
Enyamukulo otali hangwa meendjovo odo Jesus a lombwela umwe womovakolokoshi oo a fya pamwe naye. Omulumenhu okwa lombwela Jesus a ti: ‘Dimbulukwe nge, ngeenge wa fiki mOuhamba woye.’ Jesus okwa li a nyamukula ngahelipi? ‘Oshili handi ku lombwele, onena tuu eli oto ka kala pamwe naame moParadisa.’ — Lukas 23:39-43.
Mbela Jesus okwa li a udanekela omulumenhu oo kutya ota ka ya meulu? Ahowe. Omulumenhu oo kali a “dalululwa” momeva nokomhepo, oyo ya li oshiteelelwa shokuya mOuhamba womeulu. (Johannes 3:3-6) Ponhele yaasho, okwa li e mu udanekela kutya ota ka kala moParadisa. Molwaashi omulumenhu oo okwa li Omujuda, okwa li e udite ko nawa Oparadisa kombada yedu, oshikunino shaEden, ngaashi sha popiwa membo lotete lOmbibeli. (Genesis 2:8) Eudaneko laJesus ola li le mu shilipaleka eteelelo lenyumuko eshi Oparadisa tai ka etululwa kombada yedu.
Ombibeli oya udaneka kutya “otaku ka kala enyumuko lovayuki nolovalunde.” (Oilonga 24:15) “Ovalunde” ovo tava tongwa, ovovo inava wanifa po omifikamhango daKalunga douyuki molwaashi ova fya inava shiiva ehalo laye. Jesus ota ka nyumuna omukolokoshi oo a li ta popi naye nosho yo ovanhu omamiliyona ile tashi dulika omabiliyona ovo va fya inava shiiva sha. Opo nee, otava ka hongwa oiteelelwa yaKalunga mOparadisa kombada yedu noku ka pewa omhito yokuulika kutya ove hole shili Kalunga mokudulika koipango yaye.
Eshi ovalunde tava ka nyumunwa, mbela otava ka pangulwa she likolelela koilonga yavo yomonakudiwa? Ahowe. Ombibeli mOvaroma 6:7 otai ti: “Osheshi ou a fya, oye okwa manguluka moulunde.” Ovalunde ovo ova mona ondjabi yavo youlunde eshi va fya. Onghee hano, otava ka pangulwa she likolelela kwaasho tava ka ninga konima yenyumuko ndele hakwaasho va longa manga inava shiiva sha eshi va li momwenyo. Ongahelipi tava ka mona ouwa?
Konima yenyumuko, ovalunde otava ka pewa omhito yokulihonga eemhango daKalunga, odo tadi ka hololwa eshi omutonywashangwa wopafaneko tau ka penunwa. Opo nee tava ka tokolwa “pailonga yavo,” sha hala okutya, kutya nee ova dulika komhango yaKalunga ile hasho. (Ehololo 20:12, 13) Osho itashi ka kala oshikando oshitivali kovalunde vahapu ovo, ndele omhito yavo yotete yokumona omwenyo waalushe kombada yedu mokulihonga nokudulika kehalo laKalunga.
Ehongo eli lopaMbibeli ola kwafela vahapu va kale ve na eitavelo muKalunga. Yeong Sug okwa li oumwe womuvo. Okwa li a putuka eli Omukatolika elela. Oilyo youkwaneumbo wavo oya li ovapristeli. Molwaashi okwa li a hala okuninga omulikaleli okwa li a ya konhele oko hava kala. Lwanima, okwa li a fiya po onhele oyo molwaashi okwa li a udifwa nai kwaasho a mona sha ningwa mo. Shimwe vali, kali ta dulu okutambula ko ehongo lomundilo woheli molwaashi okwa li e udite kutya okuhepeka ovanhu momundilo woheli kashi li pauyuki ile pahole.
Opo nee, Ondombwedi yaJehova imwe oya li ya ulikila Yeong Sug eendjovo mOmbibeli tadi ti: “Osheshi ovanamwenyo ve shi shii nokutya, ve nokufya. Ndelenee noonakufya inava shiiva nande sha, ndele vo ve he nondjabi vali.” (Omuudifi 9:5) Ondombwedi oya li yo ye mu kwafela a mone kutya ooxekulululwa itava pi momundilo woheli. Ponhele yaasho, ova fya, va teelela enyumuko.
Eshi Yeong Sug a shiiva kutya ovanhu vahapu inava uda oshili yOmbibeli, okwa li a tula moilonga eendjovo daJesus odo di li muMateus 24:14, odo ta di ti: “Ndele evangeli eli louhamba otali udifilwa ounyuni aushe li ningile oiwana aishe ondombwedi, opo nee taku uya exulilo.” Paife oha kufa ombinga mokuudifa onghundana iwa nosho yo okulombwela vamwe eteelelo likumwifi lopaMbibeli.
“Kalunga iha tale omunhu kombada,” Ombibeli otai ti, “ndele moshiwana keshe, keshe ou he mu tila ndee ta diinine ouyuki, ote mu wapalele.” (Oilonga 10:34, 35) Oo oo ouyuki wa wanenena oo atusheni twa teelela kuKalunga, oo e “hole ouyuki.” — Epsalme 33:5.
NATU HOPAENENENI EITAVELO LAVO | MARIA
KALA nee ngeno wa fa u wete Maria ta tu eengolo a nyika oluhodi neenghono. Okwa fa e udite natango omonamati ta kuu pombada oshikando shaxuuninwa eshi e li pokufya konima yeevili odo a kala ta hepekwa. Opo nee opa holoka omilaulu nonande okwa li moshanga shomutenya. Edu ola kakama neenghono. (Mateus 27:45, 51) Otashi dulika Maria a li e wete kutya Jehova ota ulikile ounyuni kutya efyo laJesus Kristus ole mu yahameka neenghono shi dulife lomunhu keshe.
Eshi ouyelele wokomatango tau ende tau yeleke momilaulu odo da li puGolgata ile Onhele yOipongolo, Maria okwa li a nyika oluhodi omolwomonamati. (Johannes 19:17, 25) Otashi dulika a li ta dimbuluka oinima ihapu. Osho tashi dulika sha li tashi ingaana unene momadiladilo aye oshiningwanima sha ningilwe omido 33 lwaapo da pita. Eshi vo naJosef va li va twala okahanana kavo okaholike kotembeli kuJerusalem, omulumenhu omunamido wedina Simeon okwa li a nwefwa mo a popya eendjovo dopaxunganeko. Okwa li a xunganekela Jesus oinima itunhula ashike okwa weda ko yo kutya fiku limwe, Maria ota ka kala a fa a tuwa neongamukonda. (Lukas 2:25-35) Maria okwa ka uda ko ashike nawa eityo leendjovo odo pefimbo olo linyikifa oluhodi.
Ohaku tiwa kutya okufilwa omumwoye ohashi kala unene shiyahameka shi dulife okufilwa omunhu umwe e lili. Efyo oli li omutondi mwii, nohali tu yahameke meenghedi di lili noku lili. (Ovaroma 5:12; 1 Ovakorinto 15:26) Ndele mbela ohatu dulu ngoo okulididimikila ouyahame wa tya ngaho? Eshi hatu ka kundafana onghalamwenyo yaMaria okudja kehovelo loukalele waJesus fiyo opefyo laye nokonima yefyo laye, ohatu ke lihonga shihapu kombinga yeitavelo olo la li la kwafela Maria e lididimikile oluhodi linene.
Natu ka kundafaneni manga osho sha ningilwe omido nhatu netata da tetekela efyo laJesus. Maria okwa li a didilika kutya otapa ka ningwa omalunduluko. Nokuli nomokadoolopa kaNasaret, ovanhu ova kala tava popi kombinga yaJohannes Omuninginifi netumwalaka laye litunhula li na sha nelidilululo. Maria otashi dulika a li e wete kutya omonamati waye woshiveli okwa tala ko onghundana oyo i li edidiliko olo tali ulike kutya efimbo lokuhovela oukalele waye ola fika. (Mateus 3:1, 13) Okudja mo kwaJesus meumbo a ka udife okwa li taku ka kuma Maria noukwaneumbo wavo. Omolwashike mbela?
Osha fa shi li ngaha kutya pefimbo opo, omushamane waMaria, Josef, okwa hangwa a fya nale. Ngeenge osho, Maria hapo ta hangwa koupyakadi oshikando shotete.* Jesus kali ashike ha ifanwa “omona womuhongi womiti” ndele okwa li yo haku tiwa “omuhongi womiti.” Osha yela kutya Jesus oye a li ta wilike ongeshefa yaxe yokuhonga omiti noye a li ha file oshisho oukwaneumbo oo wa li wa kwatela mo eendenge 6. (Mateus 13:55, 56; Markus 6:3) Kasha li shipu kuJesus okufiya po oukwaneumbo wavo nonande otashi dulika a li a deula Jakob opo a twikile nongeshefa yavo, oo tashi dulika oye a li omukulunhu kuvakwao. Mbela osho osha li sha tilifa Maria oo a hangwa nale e li monghalo idjuu? Katu shi shii. Ashike tala kepulo eli la fimanenena: Mbela okwa li e linyenga ngahelipi eshi Jesus Omunasaret a ninga Jesus Kristus, Messias oo a kala a udanekwa nalenale? Ehokololo limwe lOmbibeli otali tu hololele sha kombinga yaasho. — Johannes 2:1-12.
Jesus okwa li a ya kuJohannes a ka ninginifwe, nokwa ninga Omuvaekwa ile Messias. (Lukas 3:21, 22) Opo nee okwa li a hovela okuhoolola ovahongwa vaye. Nonande oilonga yaye oya li ya endelela, okwa li ha kongo efimbo lokuhafela pamwe noukwaneumbo wavo nosho yo ookaume. Pomhito imwe, ye naina novahongwa vaye neendenge daye, ova li va ya koshivilohombolo kuKaana. Kaana osha li odoolopa i li koshikulundudu, ya li eekilometa 13 lwaapo okudja kuNasaret. Pefimbo loshivilo, Maria okwa li a didilika oupyakadi umwe oo wa li wa holoka po. Otashi dulika a li a mona kutya ovapambele vamwe vovalihomboli otava monika va tila notave linongofolele sha. Omaviinyu okwa li a pwa po. Meputuko lavo, ngeenge omaviinyu a pu po osha li hashi fifa ohoni oukwaneumbo noshivilo ihashi ende vali nawa molwaashi okupa ovanhu omaviinyu osha li onghedi yokuyakula ovaenda. Maria okwa li e va uditile oukwao wananghali, nokwa ka konga ekwafo kuJesus.
Okwa lombwela omonamati a ti: “Kave na omaviinyu.” Mbela okwa li a teelela Jesus a ninge po shike? Maria okwa li e shii kutya omonamati ota dulu okulonga oinenelonga notashi dulika a li te lipula kutya oyo oyo omhito yokuhovela okuninga ngaho. Paulelalela okwa li ta ti: “Mumwange ninga po sha kombinga yoshinima eshi!” Enyamukulo laJesus otashi dulika la li le mu kumwifa. Okwa ti: “Omukainhu, [osho oshi na shike naave nosho yo naame, NW]?” Eendjovo daJesus itadi ulike okuhenefimaneko, nonande vamwe osho va kala hava diladila ngaho. Ponhele yaasho, odi li epukululo lopahole. Okwa li ta lombwele ina kutya haye e na oku mu wilika nghee e na okuwanifa po oukalele waye; osho oshinakuwanifwa shaXe, Jehova.
Maria okwa li a tambula ko epukululo lomonamati, molwaashi okwa li omukainhu e na omutima mupu nomulininipiki. Okwa lombwela ovo va li tava yakula poshivilo a ti: “Keshe eshi te mu lombwele, shi ningeni.” Maria okwa li a mona kutya omonamati ke li vali mepangelo laye; ndele ponhele yaasho, ye nosho yo vamwe ovo ve na okudulika kuye. Jesus okwa li a ulika kutya naye oku uditile ovalihomboli ovo oukwao wananghali ngaashi ina. Okwa li a longa oshikumwifilonga shaye shotete, a shitukifa omeva omaviinyu. Oshidjemo, ‘ovalongwa ove mu itavela.’ Maria naye okwa li a itavela muJesus. Kali ashike e mu tala ko e li omonamati ndele okwe mu tala ko yo e li Omwene nOmuxupifi waye.
Ovadali kunena otava dulu okulihonga shihapu koshihopaenenwa shaMaria sheitavelo. Oshoshili kutya kape na nande oumwe a tekulile okaana ka fa Jesus. Ashike ngeenge okaana oka ningi omukulunhu, ohashi kala eshongo nonande inaka wanenena. Omudali otashi dulika a kwatwe keamo lokuungaunga natango nomona ngaashi a li ha ungaunga naye eshi a li okaana nokuli nonande itashi wapalele. (1 Ovakorinto 13:11) Ongahelipi ovadali tava dulu okukwafela ovana ovo va kula? Onghedi imwe omokuulika kutya ove na elineekelo shili kutya omona wavo omudiinini ota ka twikila okutula moilonga omahongo Ombibeli nota ka nangekwa noupuna kuJehova. Ngeenge omudali ota ulike nelininipiko kutya oku na eitavelo nelineekelo, otashi ka etela ovana ovo va kula ouwa muhapu. Nopehe na omalimbililo, Jesus okwa li a pandula ekwafo laMaria momido dididilikwedi odo da ka landula ko.
Omavangeli inaa popya shihapu kombinga yaMaria pefimbo lomido nhatu netata doukalele waJesus. Ashike kaleka momadiladilo kutya, pefimbo opo otashi dulika a li omufiyekadi, notashi dulika ounona vaye vamwe vali natango vanini. Onghee hano, oshi shii okuudiwa ko ngeenge kali ta dulu okuya naJesus moukalele eshi ta udifa moshilongo ashishe. (1 Timoteus 5:8) Ndele nande ongaho, okwa kala ta dilonga koinima yopamhepo oyo e lihonga kombinga yaMessias noku ka ongala koshinagoga ngaashi sha kala onghedindjikilile youkwaneumbo wavo. — Lukas 2:19, 51; 4:16.
Onghee hano, oshi na oupu Maria naye opo a li eshi Jesus a li ta udifa moshinagoga. Ngeenge osho, kali tuu a tunhukwa eshi omona a shiivifa kutya exunganeko olo la xunganekwa omafelemido a ka lupuka li na sha naMessias ole mu wanifilwa! Ashike otashi dulika a li a nyemata eshi Ovanasaret vakwao inava tambula ko omonamati. Ova li nokuli tava kendabala oku mu dipaa! — Lukas 4:17-30.
Onghedi omo ovanamati vaye vamwe va li hava ungaunga naJesus nayo oya li yo i nyemateka. Johannes 7:5 ota ulike kutya ovamwainamati vane vaJesus kava li ve na eitavelo ngaashi ina. Ombibeli oya ti: “Novamwaina ova li yo inave mu itavela.” Ashike Ombibeli inai popya sha kombinga yovamwainakadona vavali vaJesus.* Maria okwa li e shi limonena kutya ohashi kala shiyahameka okukala moukwaneumbo wa tukauka palongelokalunga. Okwa li e na okuninga eenghendabala a kale a kanyatela oshili yopakalunga nokuhanga omitima dovana vaye nopehe na oku va pangela ile oku va fininika.
Pomhito imwe, ongudu yovapambele vaJesus, tashi dulika mwa kwatelwa novamwainamati, oya li ya tokola oku ke mu ‘kwata’ po. Ova li tava diladila kutya “ota i eenghwengu.” (Markus 3:21, 31) Ashike Maria hasho a li ta diladila ngaho. Okwa li a ya pamwe novanamati, tashi dulika a li ta diladila kutya otave ke lihonga sha osho tashi ke va kwafela va kale ve na eitavelo. Mbela osha kwafa sha ngoo? Nonande Jesus okwa kala ta longo oikumwifilonga nokuhonga eeshili dikumwifi, eendenge daye kada li de mu itavela. Mbela Maria okwa kala a nyemata a nyengwa kutya na ninge po shike opo a hange omitima davo?
Mbela naave ou li moukwaneumbo wa tukauka palongelokalunga? Oshihopaenenwa shaMaria otashi ku hongo shihapu. Maria kali e liteeka po ovapambele ovo vehe fi ovaitaveli. Ponhele yaasho, okwa li e va kwafela va mone kutya eitavelo laye ole mu etela ehafo nombili yopamadiladilo. Shimwe vali, okwa kala ta yambidida omonamati oo a li omudiinini. Mbela kali nande a djuulukwa Jesus? Omafimbo amwe kali nande ha kala a hala ngeno a kale natango navo peumbo? Ngeenge osho, okwa kala ta pangele omaliudo a tya ngaho. Okwa li e shi tala ko shi li oufembanghenda okuyambidida nokutwa Jesus omukumo. Mbela naave ito dulu okukwafela ovana voye va kale va pitifa Kalunga komesho monghalamwenyo yavo?
Maria okwa li ngoo a pewa ondjabi omolweitavelo laye muJesus? Jehova iha dopa okupa ondjabi ovo ve na eitavelo nosha yela kutya Maria naye okwa li a pewa. (Ovaheberi 11:6) Diladila ashike kutya okwa li ha kala e udite ngahelipi ngeenge e udite omona ta popi ile a uda omahokololo e na sha noipopiwa yaye kwaavo va li po.
Mbela momafaneko omona okwa li ha didilike mo oinima imwe oyo Jesus a li ha ningi fimbo a li okaana muNasaret? Eshi Jesus a popya kombinga yomukainhu ta kombo meumbo ta kongo oshimaliwa shaye sha kana, ovakainhu tava tu oufila womungome ile omunhu ta tema olamba noku i tula koshikwatelwalamba, mbela Maria kali ta dimbuluka eshi Jesus a li okamatyona ke mu kalela eshi ta longo oilonga ya tya ngaho? (Lukas 11:33; 15:8, 9; 17:35) Eshi Jesus a ti kutya ondjoko yaye oiwa nomutengi waye omupu, mbela Maria okwa li ta diladila komido ditunhula da pita eshi a li ha mono Josef ta hongo okamati Jesus nghee ke na okuninga nokuhonga nawa eendjoko opo diha yahameke oimuna? (Mateus 11:30) Osha yela kutya Maria okwa li e udite nawa eshi a li ta dilonga koufembanghenda oo Jehova e mu pa wokutekula nokudeula omonamati oo a ka ninga Messias. Maria kali tuu ha kala a hafa neenghono ngeenge ta pwilikine kuJesus, oo a li omuhongi munenenene kombada yedu alishe, eshi ta longifa omafaneko e na sha noinima oyo ovanhu ve shii nawa nokutofa mo oilihongomwa ya tongomana!
Ndele nande ongaho, Maria okwa kala omulininipiki. Omona waye kali he mu tange nokali nokuli he mu longele. Pefimbo loukalele waJesus, omukainhu umwe oo a li mengungo lovanhu okwa ingida ta ti kutya ina yaJesus omunelao shili molwaashi e mu dala. Jesus okwa ti: “Oshili, ovanelao ovava tava udu eendjovo daKalunga ndee tave di diinine.” (Lukas 11:27, 28) Eshi umwe womengungo olo a lombwela Jesus kutya ina novamwaina ove uya, okwa ti kutya ovaitaveli ovo ina novamwaina. Ponhele yokuhanduka, Maria okwa li e udite ko osho Jesus a hala okutya, osho kutya, oumwainafana wopamhepo owa fimanenena u dulife wopambelela. — Markus 3:32-35.
Ndele mbela ohatu dulu ngoo okupopya kutya Maria okwa li e udite ouyahame u fike peni eshi a li e wete omona ta fi efyo li udifa omwenyo munyenye komuti womahepeko? Omuyapostoli Johannes oo naye a li po eshi Jesus ta dipawa lwanima okwa ka shanga ouyelele ou mehokololo laye, a ti kutya pefimbo opo, Maria okwa li ‘ofika pomuti waJesus womahepeko.’ Kape na osho tashi imbi omudali oo omudiinini nomunahole okufikama pomona waye fiyo opefyo laye. Nonande Jesus okwa li e udite ouyahame munene eshi ta fuda naashi ta popi, okwa tala ina ndele ta popi. Okwa li a lombwela omuyapostoli waye omuholike Johannes kutya na file oshisho ina. Molwaashi ovamwainamati vaJesus kava li ovaitaveli, kali e ve lineekelela oshinakuwanifwa osho shokufila oshisho ina, ponhele yaasho, okwe shi pa omushikuli waye omudiinini. Kungaho, Jesus okwa ulika kutya osha fimana shi fike peni komulumenhu omwiitaveli okufila oshisho vambulaye naunene tuu eemhumbwe davo dopamhepo. — Johannes 19:25-27.
Eshi Jesus a fya, Maria okwa li e udite ouyahame oo wa li wa xunganekwa omido da ka lupuka, eshi kwa tiwa kutya eongamukonda otali ka tyuula omutima waye. Ngeenge otu wete shidjuu okufaneka momadiladilo kutya okwa li e udite ouyahame u fike peni, oshi na yo okukala shidjuu okushiiva kutya okwa ka hafa shi fike peni konima yomafiku atatu a ka landula ko. Maria okwa li a ningilwa oshikumwifilonga shinenenene shi dule ikwao, enyumuko laJesus. Ehafo laye ola ka hapupala neenghono molwaashi Jesus okwa ka holokela omumwaina Jakob. (1 Ovakorinto 15:7) Okushakena kwa tya ngaho okwa li kwa kuma Jakob novamwainamati vakwao vaJesus. Otwe lihonga kutya lwanima ova ka itavela kutya Jesus oye Kristus. Ova li yo va ya kokwoongala kwopaKriste naina nova “diinina mokwiilikana” (Oilonga 1:14) Vavali vomuvo, Jakob naJudas ova ka shanga omambo Ombibeli.
Maria okwa tumbulwa oshikando shaxuuninwa mOmbibeli pomhito opo a li pokwoongala novana tava ilikana. Ehokololo laye inali xula tuu monghedi tai wapalele noine tu tulila po tuu oshihopaenenwa shiwa! Omolweitavelo laye, okwa li a dula okulididimikila oluhodi linene, nolwanima okwa ka pewa ondjabi ya denga mbada. Ngeenge otwa hopaenene eitavelo laye, nafye ohatu ka dula okulididimikila oluhodi keshe olo hatu etelwa kounyuni ou, nohatu ka pewa ondjabi i dulife pwaayo twa li twa diladila.
^ okat. 8 Josef okwa popiwa oshikando shaxuuninwa mOmavangeli eshi Jesus a li e na omido 12, noina ka popiwa mo vali. Okudja opo, ina yaJesus novana vaye vamwe ovo ashike va popiwa mo. Pomhito imwe, Jesus okwa li a ifanwa “omona waMaria” ndele Josef ina tumbulwa. — Markus 6:3.
^ okat. 16 Jesus neendenge daye ova dalwa ashike kuina imwe ndele hakuxe imwe molwaashi ye ina dalwa kuJosef. — Mateus 1:20.
Opulaneta yetu oya shitwa monghedi omo taku dulu okukala oinima i na omwenyo. Oi yadi omeva mahapu oo a pumbiwa koishitwa opo i dule okukala nomwenyo. Onghedi omo edu hali dingonoka nosho yo okukala medingonokondjila li li mondjila ohashi kwafele omeva efuta aha ninge oikangwameva ile aha kale taa fuluka. Ewangadjo nosho yo eenghono domangenete edu ohadi kwafele edu liha lungwine po koitandu ya nyika oshiponga oyo hai u mewangadjo. Onghedi omo oimeno nosho yo oinamwenyo hai longele kumwe oikumwifi shili. Onghee hano, ovanhu vahapu ova fika pexulifodiladilo kutya edu ola shitwa nelalakano. — Lesha Jesaja 45:18.
Ndele otashi dulika u lipule kutya, ‘mbela okumona oixuna nokuhenouyuki nako oshitukulwa shelalakano olo?’ — Lesha Deuteronomion 32:4, 5.
Edu ola li la shitwa nelalakano opo li kale onhele ihafifa yovanhu ovo hava fimanekafana nove hole Omushiti wavo. Ovanhu ova shitwa nelalakano li dule loimeno noinamwenyo. Ohatu dulu okushiiva kutya Omushiti wetu olyelye, okukala twe mu lenga nokuhopaenena ohole nouyuki waye. — Lesha Omuudifi 12:13; Mika 6:8.
Omushiti wetu ota dulu okuwanifa po omaudaneko aeshe oo a lalakanena. Onghee hano, ohatu dulu okukala noushili oo kutya ota ka xulifa po okumona oixuna, okuhenouyuki nokuninga opulaneta yedu i kale onhele yovanhu va hafa nova wanenena. — Lesha Epsalme 37:11, 29; Jesaja 55:11.
1 2 3 4 5 6 7 8 9 10 11 12 13 14 15 16
^ ***bh pp. 115-124 Onghedi yokukalamwenyo oyo tai hafifa Kalunga***
Etukulwa 12
Onghedi yokukalamwenyo oyo tai hafifa Kalunga
Ongahelipi to dulu okuninga kaume kaKalunga?
Owa kwatelwa mo ngahelipi momhata oyo Satana a etifa po?
Elihumbato lilipi tali nyemateke Jehova?
Ongahelipi to dulu okukala nonghedi yokukalamwenyo oyo tai hafifa Kalunga?
NATU tye nee ngeno oto hoolola omunhu a kale kaume koye, ngeno oto ka hoolola omunhu a tya ngahelipi a kale kaume koye? Osha yela kutya ngeno oto ka kala wa hala okukala nakaume oo e na etaleko la fa loye, e hole osho u hole noha kala pamifikamhango da fa doye. Otashi dulika yo to ka nanenwa kwaao e na omaukwatya mawa, ngaashi ouyuki nolune.
2 Momukokomoko wondjokonona yovanhu, Kalunga okwa kala ha hoolola ovanhu vonhumba va kale ookaume kaye kopofingo. Pashihopaenenwa, Jehova okwa ifana Abraham kaume kaye. (Jesaja 41:8; Jakob 2:23) Okwa popya shi na sha naDavid kutya “omulumenhu nde mu hokwa komutima wange,” molwaashi David okwa li e na omaukwatya oo Jehova e hole. (Oilonga 13:22) Jehova okwa li yo a tala ko omuprofeti Daniel e li omunhu “muwa unene.” — Daniel 9:23.
3 Omolwashike Jehova kwa li a tala ko Abraham, David nosho yo Daniel ve li ookaume kaye? Okwa li a lombwela Abraham a ti: “Ove wa uda ondaka yange.” (Genesis 22:18) Onghee hano, Jehova oha ehene popepi naavo hava longo nelininipiko osho ta pula va ninge. Okwa li a lombwela Ovaisrael a ti: “Dulikeni kondaka yange, opo nee handi ka kala Kalunga keni, ndele nye otamu ka ninga ovanhu vange.” (Jeremia 7:23) Ngeenge owa kala ho dulika kuJehova, naave oto dulu okuninga kaume kaye.
JEHOVA OHA PAMEKE OOKAUME KAYE
4 Diladila komauwa oo haa di mokukala kaume kaKalunga. Ombibeli otai ti kutya Jehova ota kongo eemhito “opo a kwafe neenghono ovo have liameke kuye nomutima aushe.” (2 Omafimbo 16:9) Ongahelipi Jehova ta dulu okulongifa eenghono daye oku ku pameka? Onghedi imwe oyo ta dulu oku shi ninga oya popiwa mEpsalme 32:8, omo hatu lesha taku ti: “[Ame Jehova] onda hala ndi ku longe, ndi ku udikile ondjila, ei u nokweenda nayo; onda hala ndi ku twe omayele; eisho lange tali ku pashukile.”
5 Eendjovo odo di na sha nefiloshisho laJehova itadi kumu tuu omutima! Ote ku pe ewiliko olo wa pumbwa noku ku pashukila eshi to litula moilonga. Kalunga okwa hala oku ku kwafela u lididimikile omayeleko nomupondo. (Epsalme 55:23) Onghee hano, ngeenge oto longele Jehova nomutima aushe, oto dulu okukala nelineekelo ngaashi omupsalme oo a ti: “Alushe ohandi kwatele Omwene koshipala shange; eshi Ye e li kolulyo lange, ihandi tengauka.” (Epsalme 16:8; 63:9) Heeno, Jehova ota dulu oku ku kwafela u kale nonghedi yokukalamwenyo oyo tai mu hafifa. Ndele ngaashi u shi shii, ope na omutondi waKalunga oo a hala oku ku kelela u he shi ninge.
OMHATA OYO YA ETIFWA PO KU-SATANA
6 Etukulwa eti-11 lembo eli otali yelifa nghee Satana Ondiaboli a li a shonga ounamapangelo waKalunga. Satana okwa lundila Kalunga kutya omunaipupulu nonokutya ka li omuyuki eshi ina efa Adam naEva va tokole kuvo vene osho shi li mondjila naasho sha puka. Konima eshi Adam naEva va nyona nedu la hovela okuyadifwa oludalo lavo, Satana okwa tula momalimbililo omalinyengotomheno ovanhu aveshe. Satana okwa li lelalela a hala okutya: “Ovanhu ihava longele Kalunga molwaashi ve mu hole. Ngeenge onda pewa omhito, ohandi dulu okwaamuna ko keshe umwe kuKalunga.” Ehokololo lomulumenhu wedina Job otali ulike kutya osho osho Satana a li a itavela. Job okwa li lyelye nokwa li a kwatelwa ngahelipi momhata oyo Satana a etifa po?
7 Job okwa li ko omido 3 600 da pita. Okwa li omulumenhu muwa, omolwaasho Jehova okwa popya shi na sha naye a ti: “Kombada yedu kaku na nande umwe ngaashi ye: omulumenhu e he noshipo, nomuyuki ndee ta tila Kalunga ndee ta kukuma owii.” (Job 1:8) Job okwa li a hokiwa kuKalunga.
8 Satana okwa li a tula momalimbililo omalinyengotomheno aJob e na sha nokulongela Kalunga. Ondiaboli oya ti kuJehova: “Ove mwene, ndi shii, [wa amena Job] keembinga adishe neumbo laye naaishe e i kwete. Ove wa nangeka noupuna oilonga yomake aye noimuna yaye ya hapupala neenghono moshilongo. Ndelenee nana eke loye u kume aishe e i kwete: ye ote ke ku liteeka shili moipafi yoye.” — Job 1:10, 11.
9 Kungaha, Satana okwa twa omhata kutya Job okwa li ashike ta longele Kalunga omolwouwa oo Kalunga te mu ningile. Ondiaboli oya ti yo kutya ngeenge Job okwa yelekwa, ote ke liteeka po Kalunga. Jehova okwe linyenga ngahelipi komhata yaSatana? Molwaashi omhata oyo oya li ya kwatela mo omalinyengotomheno aJob, Jehova okwa efa Satana a yeleke Job. Kungaha, oushili kutya Job okwa li e hole Kalunga ile hasho owa li tau ka yela mo nawa.
JOB OKWA LI A YELEKWA
10 Konima yefimbo, Satana okwa ka yeleka Job meenghedi di lili noku lili. Oimuna imwe yaJob oya li ya vakwa po naimwe oya li ya dipawa. Ovapiya vaye vahapu ova li va dipawa. Osho osha li sha etifa oudjuu wopamaxupilo. Natango, opa li pa holoka oshiponga eshi ovana vaJob omulongo va li va fila moshikungulu. Ndele nonande opa li pa ningwa oiningwanima oyo inyanyalifa, “Job ina nyona sha ndele ina popya sha shokupa Kalunga oushima.” — Job 1:22.
11 Satana ka li a sholola. Okwa li a diladila kutya nonande Job okwa li a dula okulididimikila okukanifa oiniwe yaye, okufilwa ovapiya vaye nosho yo ounona vaye, okwa li te ke liteeka Kalunga ngeenge okwa kwatwa komukifi. Jehova okwa efa Satana a etele Job omukifi unyanyalifi nouyahameka. Ndele naasho kasha li sha kanififa Job eitavelo muKalunga. Ponhele yaasho, okwa popya a tokola toko a ti: “Fiyo handi ka fuda mo omufudo wange, itandi ekeleshi po ouyuki wange.” — Job 27:5.
12 Job ka li e shii kutya Satana oye a li a etifa omaudjuu aye. Molwaashi Job ka li e shii kutya opa li omhata oyo ya etifwa po kOndiaboli i na sha nounamapangelo waJehova, okwa li ta diladila kutya Kalunga oye a li a etifa omaupyakadi aye. (Job 6:4; 16:11-14) Ndele nande ongaho, okwa li a kanyatela oudiinini waye kuJehova. Epopyo laSatana kutya Job okwa li ta longele Kalunga omolwomatomheno okulihola mwene inali nyanekwa tuu pomutenya koudiinini waJob kutya kala li loshili!
13 Oudiinini waJob owa li wa pa Jehova omhito a yandje enyamukulo la yela li na sha nomhata oyo Satana a etifa po tai ulike odino. Job okwa li shili kaume kaJehova, na Jehova okwe mu pa ondjabi omolwoudiinini waye. — Job 42:12-17.
NGHEE WA KWATELWA MOMHATA OYO
14 Omhata youdiinini kuKalunga oyo ya etifwa po kuSatana kaya li i na sha naJob aeke. Naave owa kwatelwa mo. Osho osha ulikwa nawa mOmayeletumbulo 27:11, omo Eendjovo daJehova tadi ti: “[Kala] u neendunge, omumwange, hafifa omutima wange, opo nee handi dulu okunyamukula [ou ta lundile nge, NW].” Eendjovo odo da shangwa pwa pita omido omafele konima yefyo laJob, otadi ulike kutya Satana ota lundile natango Kalunga nosho yo ovapiya vaYe. Ngeenge ohatu kala nonghedi yokukalamwenyo oyo tai hafifa Jehova, ohatu kwafele mokuyandja enyamukulo komalundilo aSatana, nomonghedi oyo ohatu hafifa omutima waJehova. Mbela ou udite ngahelipi shi na sha naasho? Mbela itashi ka kala shiwa neenghono okukala u na ombinga mokunyamukula omapopyo oipupulu Ondiaboli, nokuli nonande otashi pula okuninga omalunduluko onhumba monghalamwenyo yoye?
15 Didilika kutya Satana okwa ti: ‘Omunhu keshe osho e shi na, te shi yandjele omwenyo waye.’ (Job 2:4) Mokupopya shi na sha ‘nomunhu keshe,’ Satana okwe shi yelifa nawa kutya ka li ashike a shonga Job ndele ovanhu aveshe. Osho oshitwa sha fimanenena. Satana okwa tula momalimbililo oudiinini woye kuKalunga. Ondiaboli oya hala oku ku ningifa u kale ito dulika kuKalunga nou efe po onghedi yokukalamwenyo i li pauyuki ngeenge to hangwa komaudjuu. Satana otashi dulika a kendabale oku shi ninga monghedi ilipi?
16 Ngaashi sha kundafanwa mEtukulwa eti-10, Satana oha longifa eenghedi di lili noku lili okukendabala okwaamuna ko ovanhu kuKalunga. Peemhito dimwe, oha ponokele “ngaashi onghoshi hai kumbu, nota kongo ou te mu xwake po.” (1 Petrus 5:8) Kungaha, enwefemo laSatana otashi dulika li monike ngeenge ookaume koye, ovapambele voye ile vamwe ve lili tava pataneke eenghendabala doye dokukonakona Ombibeli nokutula moilonga osho to lihongo. (Johannes 15:19, 20) Peemhito dimwe vali, Satana ohe “lifefa omwengeli wouyelele.” (2 Ovakorinto 11:14) Ondiaboli otai dulu okulongifa eenghedi domonanguwi opo i ku pukife noku ku koka mo monghedi yokukalamwenyo yopakalunga. Otai dulu yo okulongifa etekomukumo, tashi dulika i ku ningife u kale u udite kutya ito dulu okuhafifa Kalunga. (Omayeletumbulo 24:10) Kutya nee Satana ote lifefa ‘onghoshi tai kumbu’ ile ote lifefa “omwengeli wouyelele,” omhata yaye oyo ashike oyo kutya: Ngeenge owa shakeneke omayeleko, oto ka efa po okulongela Kalunga. Ongahelipi to dulu okunyamukula eshongo laye nokukala omudiinini kuKalunga ngaashi Job a ninga?
DULIKA KOIPANGO YAJEHOVA
17 Oto dulu okunyamukula eshongo laSatana mokukala nonghedi yokukalamwenyo oyo tai hafifa Kalunga. Osho osha kwatela mo shike? Ombibeli otai nyamukula tai ti: “Ove hola Omwene Kalunga koye nomutima woye aushe nomwenyo woye aushe neenghono doye adishe.” (Deuteronomion 6:5) Eshi ohole yoye yokuhola Kalunga tai ningi yomoule, oto ka kala wa halelela okuninga osho ta pula kwoove. Omuyapostoli Johannes okwa shanga a ti: “Ohole yokuhola Kalunga oyo tuu ei nokutya, tu diinine oipango yaye.” Ngeenge ou hole Jehova nomutima woye aushe, oto ka mona kutya ‘oipango yaye kai fi idjuu.’ — 1 Johannes 5:3.
18 Oipango yaJehova oilipi? Imwe yomuyo oya kwatela mo elihumbato olo tu na okuhenuka. Pashihopaenenwa, tala oshimhungu pepandja 122, shi na oshipalanyole “Henuka osho Jehova e tonde.” Oto ka mona mo omusholondodo woinima oyo ya kwatelwa melihumbato olo la tokolwa filufilu kOmbibeli. Potete, eenghedi dimwe odo di li momusholondodo oo otashi dulika di kale da fa di he fi dii unene. Ndele konima yokudilonga komishangwa odo da yandjwa, oto ka mona kutya eemhango daJehova odi li pandunge. Okuninga omalunduluko melihumbato loye otashi dulika ku kale eshongo linene olo ino shakeneka nande onale. Ndele okukala nonghedi yokukalamwenyo oyo tai hafifa Kalunga otaku eta embilipalelwo nehafo linene. (Jesaja 48:17, 18) Doshili, oto dulu okukala nonghalamwenyo ya tya ngaho. Otu shi shii ngahelipi?
19 Jehova ihe tu pula shihapu osho itatu dulu okuninga. (Deuteronomion 30:11-14) Oku shii okudula kwetu nosho yo omangabeko etu e tu dule. (Epsalme 103:14) Kakele kaasho, Jehova ota dulu oku tu pameka tu dulike kuye. Omuyapostoli Paulus okwa shanga a ti: “Kalunga Oye omudiinini, ite mu efa mu yelekwe nomayeleko e dule eenghono deni, ndele mumwe neyeleko ota longele yo omhito yokupita mo, opo mu dule oku li humbata.” (1 Ovakorinto 10:13) Opo Jehova e ku kwafele u lididimike, ota dulu nokuli oku ku pa “eenghono di dule odo dopaushitwe.” (2 Ovakorinto 4:7, NW) Konima yokulididimikila omayeleko mahapu, Paulus okwa li a dula okutya: “Aishe ohandi i dulu [omolwaau, NW] ta pameke nge.” — Ovafilippi 4:13.
KULIKA OMAUKWATYA OPAKALUNGA
20 Doshili, okuhafifa Jehova okwa kwatela mo shihapu shi he fi ashike okuhenuka okuninga oinima oyo e tonde. Owa pumbwa yo okukala u hole osho e hole. (Ovaroma 12:9) Mbela iho kala u udite wa nanenwa kwaavo ve na etaleko la fa loye, ve hole osho u hole nohava kala pamifikamhango da fa doye? Jehova osho yo ha kala e udite ngaho. Onghee hano, lihonga okukala u hole oinima oyo Jehova e hole. Imwe yomuyo oya hokololwa mEpsalme 15:1-5, omo hatu lesha shi na sha naavo Kalunga a tala ko ve li ookaume kaye. Ookaume kaJehova ohava ulike “oiimati yOmhepo” oyo tai popiwa kOmbibeli. Oya kwatela mo omaukwatya ngaashi “ohole, ehafo, ombili, onheni, oukaume, ouwa, oudiinini, engungumano, elididimiko.” — Ovagalati 5:22.
21 Okulesha nokukonakona Ombibeli ondjikilile otaku ke ku kwafela u kulike omaukwatya opakalunga. Okulihonga osho Kalunga ta pula otaku ke ku kwafela yo u twife kumwe omadiladilo oye nomadiladilo aye. (Jesaja 30:20, 21) Apa ngoo pe fike okupameka ohole yoye yokuhola Jehova, opo ngoo tapa kala pe fike okukala kwoye wa hala okukala nonghedi yokukalamwenyo oyo tai mu hafifa.
22 Owa pumbwa okuninga eenghendabala opo u kale nonghedi yokukalamwenyo oyo tai hafifa Jehova. Ombibeli otai faafanifa okulundulula onghalamwenyo yoye nokulidula ounhu woye mukulu nokudjala ounhu mupe. (Ovakolossi 3:9, 10) Ndele shi na sha noipango yaJehova, omupsalme okwa shanga a ti: “Moku [i] diinina, otamu di ondjabi inene.” (Epsalme 19:12) Naave oto ka mona kutya okukala nonghedi yokukalamwenyo oyo tai hafifa Kalunga oshi na ondjabi inene. Mokuninga ngaho, oto ka nyamukula eshongo laSatana nokuhafifa omutima waJehova.
[Eshangelo lopedu]
Osho inashi hala okutya kutya ovo tave ku pataneke otava wilikwa pauhandimwe kuSatana. Ndele Satana oye kalunga kounyuni ou, nounyuni aushe ou li mepangelo laye. (2 Ovakorinto 4:4, OB-1954; 1 Johannes 5:19) Onghee hano, ohatu dulu okuteelela kutya okukala nonghalamwenyo yopakalunga otaku ka kala onghedi inai tambulwa ko kuvahapu, navamwe otave ke ku pataneka.
OSHO OMBIBELI TAI HONGO
▪ Oto dulu okuninga kaume kaKalunga ngeenge owa kala to dulika kuye. — Jakob 2:23.
▪ Satana okwa shonga oudiinini wovanhu aveshe. — Job 1:8, 10, 11; 2:4; Omayeletumbulo 27:11.
▪ Otu na okuhenuka eenghedi odo itadi hafifa Kalunga. — 1 Ovakorinto 6:9, 10.
▪ Ohatu dulu okuhafifa Jehova mokutonda osho e tonde nokuhola osho e hole. — Ovaroma 12:9.
[Omapulo ekonakono]
1, 2. Yandja oihopaenenwa yonhumba i na sha novanhu ovo Jehova a li a tala ko ve li ookaume kaye kopofingo.
3. Omolwashike Jehova ha hoolola ovanhu vonhumba va kale ookaume kaye?
4, 5. Jehova oha longifa ngahelipi eenghono daye okupameka ovapiya vaye?
6. Satana okwa twa omhata ilipi shi na sha novanhu?
7, 8. (a) Oshike sha li sha ningifa Job a kale a tongomana mokati kovanhu vopefimbo laye? (b) Ongahelipi Satana a li a tula omalinyengotomheno aJob momalimbililo?
9. Jehova okwe linyenga ngahelipi komhata oyo Satana a etifa po nomolwashike?
10. Omayeleko elipi a li a hanga Job, nokwe linyenga ngahelipi?
11. (a) Satana okwa li a lundila Job olutivali a ti ngahelipi, na Jehova okwe linyenga ngahelipi? (b) Job okwa li e linyenga ngahelipi komukifi waye uyahama?
12. Job okwa li e linyenga ngahelipi komhata oyo Ondiaboli ya etifa po?
13. Oshike sha ningwa po omolwoudiinini waJob kuKalunga?
14, 15. Omolwashike hatu dulu okutya kutya eshongo laSatana olo a shonga nalo Job ola kwatela mo ovanhu aveshe?
16. (a) Omeenghedi dilipi Satana ta kendabala okwaamuna ko ovanhu kuKalunga? (b) Ongahelipi Ondiaboli tai dulu okulongifa eenghedi odo oku ku amuna ko kuKalunga?
17. Etomheno la fimanenena lokudulika koipango yaJehova olilipi?
18, 19. (a) Oipango yaJehova imwe oilipi po? (Tala oshimhungu pepandja 122.) (b) Otu shi shii ngahelipi kutya Kalunga ite tu pula shihapu?
20. Omaukwatya opakalunga elipi u na okukulika, nomolwashike a fimana?
21. Oshike tashi ke ku kwafela u kulike omaukwatya opakalunga?
22. Oto ka pondola okuninga shike ngeenge owa kala nonghedi yokukalamwenyo oyo tai hafifa Kalunga?
[Oshimhungu/Omafano pepandja 122, 123]
HENUKA OSHO JEHOVA E TONDE
Okudipaa. — Exodus 20:13; 21:22, 23.
Oluhaelo. — Leviticus 20:10, 13, 15, 16; Ovaroma 1:24, 26, 27, 32; 1 Ovakorinto 6:9, 10.
Oumhulile. — Deuteronomion 18:9-13; 1 Ovakorinto 10:21, 22; Ovagalati 5:20, 21.
Okulongela oikalunga. — 1 Ovakorinto 10:14.
Oukolwe. — 1 Ovakorinto 5:11.
Okuvaka. — Leviticus 6:2, 4; Ovaefeso 4:28.
Okupopya oipupulu. — Omayeletumbulo 6:16, 19; Ovakolossi 3:9; Ehololo 22:15.
Olwisho. — 1 Ovakorinto 5:11.
Elongifo leenghono. — Epsalme 11:5, NW; Omayeletumbulo 22:24, 25; Malakia 2:16; Ovagalati 5:20, 21.
Okupopya inaku koshoka. — Leviticus 19:16; Ovaefeso 5:4; Ovakolossi 3:8.
Okulongifa ohonde. — Genesis 9:4; Oilonga 15:20, 28, 29.
Okuhafila oshisho oukwaneumbo. — 1 Timoteus 5:8.
Okuya moita nokukufa ombinga meenhamanana dopapolotika domounyuni ou. — Jesaja 2:4; Johannes 6:15; 17:16.
Okunwa omakaya nokulongifa oingangamifi. — Markus 15:23; 2 Ovakorinto 7:1.
[Omafano pepandja 118]
Job okwa li a pewa ondjabi omolwoudiinini waye
^ (Luk. 2:25-35) And, look! there was a man in Jerusalem named Sim′e·on, and this man was righteous and reverent, waiting for Israel’s consolation, and holy spirit was upon him. 26 Furthermore, it had been divinely revealed to him by the holy spirit that he would not see death before he had seen the Christ of Jehovah. 27 Under the power of the spirit he now came into the temple; and as the parents brought the young child Jesus in to do for it according to the customary practice of the law, 28 he himself received it into his arms and blessed God and said: 29 “Now, Sovereign Lord, you are letting your slave go free in peace according to your declaration; 30 because my eyes have seen your means of saving 31 that you have made ready in the sight of all the peoples, 32 a light for removing the veil from the nations and a glory of your people Israel.” 33 And its father and mother continued wondering at the things being spoken about it. 34 Also, Sim′e·on blessed them, but said to Mary its mother: “Look! This one is laid for the fall and the rising again of many in Israel and for a sign to be talked against 35 (yes, a long sword will be run through the soul of you yourself), in order that the reasonings of many hearts may be uncovered.”
^ (Joh. 2:1-12) Now on the third day a marriage feast took place in Ca′na of Gal′i·lee, and the mother of Jesus was there. 2 Jesus and his disciples were also invited to the marriage feast. 3 When the wine ran short the mother of Jesus said to him: “They have no wine.” 4 But Jesus said to her: “What have I to do with you, woman? My hour has not yet come.” 5 His mother said to those ministering: “Whatever he tells YOU, do.” 6 As it was, there were six stone water jars sitting there as required by the purification rules of the Jews, each able to hold two or three liquid measures. 7 Jesus said to them: “Fill the water jars with water.” And they filled them to the brim. 8 And he said to them: “Draw some out now and take it to the director of the feast.” So they took it. 9 When, now, the director of the feast tasted the water that had been turned into wine but did not know what its source was, although those ministering who had drawn out the water knew, the director of the feast called the bridegroom 10 and said to him: “Every other man puts out the fine wine first, and when people are intoxicated, the inferior. You have reserved the fine wine until now.” 11 Jesus performed this in Ca′na of Gal′i·lee as the beginning of his signs, and he made his glory manifest; and his disciples put their faith in him. 12 After this he and his mother and brothers and his disciples went down to Ca·per′na·um, but they did not stay there many days.
^ (Luk. 4:17-30) So the scroll of the prophet Isaiah was handed him, and he opened the scroll and found the place where it was written: 18 “Jehovah’s spirit is upon me, because he anointed me to declare good news to the poor, he sent me forth to preach a release to the captives and a recovery of sight to the blind, to send the crushed ones away with a release, 19 to preach Jehovah’s acceptable year.” 20 With that he rolled up the scroll, handed it back to the attendant and sat down; and the eyes of all in the synagogue were intently fixed upon him. 21 Then he started to say to them: “Today this scripture that YOU just heard is fulfilled.” 22 And they all began to give favorable witness about him and to marvel at the winsome words proceeding out of his mouth, and they were saying: “This is a son of Joseph, is it not?” 23 At this he said to them: “No doubt YOU will apply this illustration to me, ‘Physician, cure yourself; the things we heard as having happened in Ca·per′na·um do also here in your home territory.’” 24 But he said: “Truly I tell YOU that no prophet is accepted in his home territory. 25 For instance, I tell YOU in truth, There were many widows in Israel in the days of E·li′jah, when the heaven was shut up three years and six months, so that a great famine fell upon all the land, 26 yet E·li′jah was sent to none of those women, but only to Zar′e·phath in the land of Si′don to a widow. 27 Also, there were many lepers in Israel in the time of E·li′sha the prophet, yet not one of them was cleansed, but Na′a·man the man of Syria.” 28 Now all those hearing these things in the synagogue became filled with anger; 29 and they rose up and hurried him outside the city, and they led him to the brow of the mountain upon which their city had been built, in order to throw him down headlong. 30 But he went through the midst of them and continued on his way.
bem_Latn zul_Latn som_Latn kmb_Latn zul_Latn kam_Latn umb_Latn ilo_Latn umb_Latn umb_Latn bem_Latn tso_Latn luo_Latn tso_Latn lua_Latn hau_Latn tso_Latn tso_Latn kmb_Latn umb_Latn umb_Latn tso_Latn bem_Latn bem_Latn umb_Latn tso_Latn xho_Latn cjk_Latn umb_Latn umb_Latn tso_Latn knc_Latn umb_Latn umb_Latn umb_Latn tso_Latn tso_Latn tso_Latn umb_Latn umb_Latn umb_Latn umb_Latn umb_Latn tso_Latn zul_Latn umb_Latn bem_Latn bem_Latn bem_Latn umb_Latn run_Latn bem_Latn cjk_Latn run_Latn umb_Latn bem_Latn bem_Latn kam_Latn quy_Latn pag_Latn umb_Latn pag_Latn umb_Latn kmr_Latn bem_Latn umb_Latn mri_Latn kmb_Latn tso_Latn fij_Latn umb_Latn cjk_Latn swh_Latn tso_Latn tso_Latn sna_Latn umb_Latn umb_Latn umb_Latn umb_Latn kon_Latn bem_Latn umb_Latn mri_Latn kbp_Latn umb_Latn umb_Latn umb_Latn lug_Latn umb_Latn kbp_Latn umb_Latn hau_Latn umb_Latn kam_Latn yor_Latn kon_Latn kmb_Latn quy_Latn kea_Latn ltg_Latn umb_Latn umb_Latn umb_Latn tso_Latn umb_Latn umb_Latn umb_Latn umb_Latn umb_Latn tso_Latn umb_Latn tso_Latn umb_Latn umb_Latn umb_Latn umb_Latn umb_Latn umb_Latn umb_Latn kmb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn sna_Latn umb_Latn xho_Latn umb_Latn smo_Latn unk fin_Latn ssw_Latn umb_Latn ban_Latn mri_Latn ceb_Latn lin_Latn umb_Latn umb_Latn umb_Latn dyu_Latn umb_Latn umb_Latn umb_Latn umb_Latn sag_Latn umb_Latn quy_Latn cat_Latn umb_Latn umb_Latn umb_Latn quy_Latn tsn_Latn umb_Latn bem_Latn umb_Latn umb_Latn umb_Latn umb_Latn umb_Latn cjk_Latn umb_Latn umb_Latn kmb_Latn tso_Latn umb_Latn grn_Latn min_Latn tum_Latn ibo_Latn luo_Latn umb_Latn tso_Latn tso_Latn umb_Latn bem_Latn umb_Latn lin_Latn sag_Latn lus_Latn lin_Latn bem_Latn kmb_Latn umb_Latn umb_Latn umb_Latn tso_Latn tso_Latn umb_Latn nya_Latn luo_Latn lus_Latn tum_Latn xho_Latn kmb_Latn tso_Latn sna_Latn pag_Latn swh_Latn lin_Latn tum_Latn nya_Latn afr_Latn afr_Latn kon_Latn nya_Latn bam_Latn eng_Latn eng_Latn eng_Latn